钦定古今图书集成/方舆汇编/边裔典/第113卷 > 《请择探候人》前人
## 钦定古今图书集成/方舆汇编/边裔典/第113卷 > 《请择探候人》前人

臣窃见沿边州军探候事宜，于体最急。旧何承矩、李
允则识虏之情伪大小，必得其实。后来葛怀敏亦能
使人，自王德基、王仁勗后，惟务邀功冒名，所遣既不
得慎密之人，且从而声张之，是致契丹累次全家捉
过汉人，去界上多添巡逻验认，于今全不能深入，只
是到得四榷场及幽、涿间，传得民间常语或虚伪之
事，便为事宜。且诸处自有机宜一司，所管金币不少，
自来只备支赐与探事人，近年甚有侵挪过处，兼沿
边守将类不得人，但图进取，不以此为意，正恐一日
敌及境而不知也。欲乞应系沿边自来探候事宜州
军，密令知州、通判及旧例管机宜人等，尽籍见勾当
事人姓名，仍具机宜司见管金帛多少，自来每得甚
事，支与何等物，几月日可来一报。仍令多方求访旧
日曾经探事人使用，新差少年不谙事者，并令废罢。
及只令探首领所在，任将相何人，山前山后人哀乐如何，诸国臣与不臣，并训练点集军马，造作奸谋，年
岁丰凶，转移粮草，凡于大事，即许申报。自馀打围移
帐，放赦修城，细碎寻常众人所见，虚伪传闻之事，并
不可纳，徒费金币，无益于事。伏望圣慈特降指挥，仍
乞严赐约束，不得漏泄。所贵逐处官吏用心，缓急免
致误事。